khistorydata/jeongjo-sjw-relations huggingface dataset:
정조 11년
敎平安監司金履素書王若曰周登十連爰責屛翰虞咨四岳咸秦績庸自昔簡賢而授之顧今捨卿其誰也睠彼西關重鎭貽我北宸深夏金銀川蜀之饒而虛簿按泉流之故弓馬趙代之壯而邊籌忽陰雨之圖近値年穀之少豐愈見生靈之多困江稏灣貝供篚匱而奸竇滋唐舶燕繒防堠疏而尾閭竭視諸路管轄爲最詢有位掄揀其難惟卿策名風泉貯望柱石四世五公之燀爀忠孝靑氊三司八座之翶翔江湖素履鍊達之材周通之識本諸靖白乃心凝確之操醇慤之姿恥彼蠟黃其貌惟其適用於大小所以歷揚於淸要兩銓著藻鑑之譽允協物議東服播棠茇之詠尙切去思暫管米銅劉轉運之能幹久贊籌畫王樞密之經綸伊十載勞勩之旣彰肆近日倚毗之冞篤禁闥出入之願豈宜使卿遠離關河保障之任咸謂非此莫可玆授卿以行平安道觀察使兼兵馬水軍節度使都巡察使管餉使平壤府尹卿其祗服寵命克恢遠圖北門有寇萊公可使鎭撫邊境西人稱范老子足以彈壓藩垣樽俎折衝宜軫吳桑之禁裘帶整暇毋忘陶甓之勞精簽抄而完繕修所貴釐革之政公黜陟而嚴譏詗須勉振刷之方凡厥稟裁自有彝典於戱出自卿月流以福星履聲乍隔於天門卿須有北望之戀旌彩頓變於河壘予則無西顧之憂故玆敎示想宜知悉知製敎趙鎭宅製進
정조 11년
丁未十二月初二日巳時上御重熙堂都承旨入侍時兼都承旨沈豐之假注書李貞運記事官李宗烈記注官承膺祚以次進伏訖上曰平安監司入侍賤臣承命出與平安監司金履素偕入進伏上曰卿今出外可得一時休暇而予心則甚悵然矣履素曰此時異於他時故雖承飭敎而不敢爲辭退之計低徊未發矣當此中外大小晝夜顒祝之際今當辭陛下情不勝悵結矣上曰今日當宿何處履素曰今日出宿於京畿中營明日則宿坡州矣上曰今番褒貶新舊伯中誰可當之乎履素曰褒貶封進例在今月初十日而舊伯之行其前已發似不及爲之矣上曰西路近甚蕭條云蘇弊祛瘼之政卿須着念爲之可也履素曰臣之人器最下前後經歷孰非不稱而至於此職尤非其任恐無一分報效之望矣上曰西路素稱多武力之士故自前往往有別軍職調用者卿須廣搜此等人如有可合者以親幕使之知其堪用然後仍爲上送好矣履素曰當如聖敎矣上曰此外別無向卿說道者往須安過也先命履素退出豐之曰中宮殿湯劑中紫蘇飮佛手散不可無預備之道故敢達矣上曰御將入來時持進可也仍命退承史以次退出
정조 11년
丁未十二月初二日午時上御重熙堂左承旨入侍時左承旨趙衍德假注書趙台榮記注官承膺祚記事官尹行任檢校直閣鄭東浚以次進伏訖上命讀公事仍書判付訖命書傳敎曰各司貶坐勿拘齋日爲之命退諸臣以次退出
정조 11년
傳于曺允大曰判府事入侍
정조 11년
兵曹口傳政事副司果李書九
정조 11년
曺允大以兵曹言啓曰宣傳官李文喆身病猝劇旬月之內萬無起動供職之望連狀乞遞實病旣如是則不可等待其差復今姑改差何如傳曰允
정조 11년
曺允大以備邊司言啓曰本司武郞廳李元祥奔走勤仕已滿十五朔依例陞敍或守令除授事捧承傳施行何如傳曰允
정조 11년
曺允大以備邊司言啓曰本司武郞廳徐有鳳奔走勤仕已滿十五朔依例六品遷轉事捧承傳施行何如傳曰允
정조 11년
判義禁金鍾正疏曰伏以景運川至彌月載屆臣民顒祝大小同情仍伏念臣猥以僇廢之蹤叨被薰沐之私隆天厚地無以報其萬一而窮命轉畸危蹤易擠遭罹孔慘薤粉在卽竊不自意日月之明昭晣無餘父母之慈庇保曲至恩敎春溫字字浹骨雖使臣極口自明無以逾此闔門感祝不知死所玆於出城屛伏之際金吾寵命忽下夢想之外踪地愈蹙天眷愈新枯荄復蘇陰崖回暖自惟螻蟻微命何足仰煩於洪造而陶鑄神功殆若獨偏於一物臣手奉恩誥以首頓地惶感隕越不覺涕血之交逬也顧臣今番所遭卽在事初已被臺參而臣亦陳章首服者也以臣昏鈍之姿忽値倉猝之變警悸先發知慮頓塞未及回旋自致蹉跌反躬默數昨指靡及第其遑駭顚錯不知所出之狀今此言者之言亦不能全沒則反謂之猶豫黽勉者果何意也不究其終始事實之如何直驅於千萬罔測之科倘微我聖上至仁至明則臣何以獲保縷命也哉從古人臣之幸全於危禍之餘者莫不頌再造之恩而竊惟聖上之於臣旣已甄拔於坑塹衽席於水火以至倉惶迷錯則原恕而全之孤弱顚隮則哀憐而拯之以覆載生成之澤兼鞠育顧復之恩生死肉骨前後幾遭則罔極之德奚但止於再造而已哉抑臣之所自悼者臣本孤根孑立依靠靡所十載幽谷再見天日區區寸丹惟恃天鑑之臨照而其奈當事昏謬自速罪戾涉世疏愚厚招怨憾至以虛丹之蹤跡亦入駭浪之推盪聖眷每軫於全保而人必欲其傾陷微忱蔑校於報答而身已極於顚沛仰孤降私俯愧素心撫躬悲汶尙復何言惟有匿影削跡永謝周行然後煩言不達於聰聽殘命庶保於桑楡從後自靖之圖秖在於此恩除之下義當竭蹶而情地至危去就何論以此滓累之蹤猥入文字亦有所不敢一味蹙伏譴罰不加數朔虛縻惶悚轉深況今各司殿最申飭有命而本府則將不免緣臣廢閣罪上添罪蓋無所逃玆敢不避嚴誅冒瀆危懇伏乞聖明俯賜照察亟削臣職名仍命有司重勘臣罪以快人心以安私分不勝幸甚答曰省疏具悉人言豈足云云卿其勿辭行公
정조 11년
傳于南鶴聞曰批下牌招申飭行公
정조 11년
丁未十二月初三日巳時上御重熙堂判府事入侍時左承旨趙衍德假注書趙台榮記注官李宗烈承膺祚判府事徐命善以次進伏訖上曰原任直提學入侍賤臣承命出與原任直提學鄭民始偕入進伏命善曰近日日氣不調聖體若何上曰一樣矣命善曰王大妃殿氣候若何上曰一樣矣命善曰惠慶宮氣候若何上曰一樣矣命善曰中宮殿氣候一向平順乎上曰連得平順而今則太遲緩矣命善曰閭巷間亦有過數朔分娩之事不必以遲緩爲難矣上曰此是老産而豫用達生散故致此太遲矣命善曰八域臣民擧皆顒望故似然矣上曰馬場內牧場欲以石築之耶命善曰若以石材環築則所費殆至十餘萬金故欲以木柵爲之矣上曰以木柵爲之當至幾許耶命善曰所費只至一萬三四千兩而火巢近處當以石材完築矣上曰商量善爲之可也民始曰昨日之雨無異夏潦而若復成凍則牟麥之受傷可慮矣上曰判府事近得休息故神色頗勝矣命善曰伏蒙聖澤以致閑養不勝感幸矣命退諸臣以次退出
정조 11년
兼都承旨沈豐之坐左承旨趙衍德坐直右承旨尹行元坐左副承旨曺允大坐右副承旨洪仁浩坐直同副承旨南鶴聞坐注書金孝建病一員未差假注書李貞運藥院直趙台榮仕直事變假注書張錫胤仕
정조 11년
傳于洪仁浩曰都承旨左承旨入侍
정조 11년
傳于趙衍德曰戶曹判書漢城府當上郞廳入侍
정조 11년
趙衍德啓曰戶曹判書徐有隣漢城左尹蔡弘履漢城主簿兪漢輔依下敎來待矣傳曰入侍
정조 11년
以判義禁金鍾正牌不進推考傳旨傳于南鶴聞曰宜令一伸廉隅許遞
정조 11년
尹行元啓曰吏曹判書李文源參判李秉楧參議李集斗牌不進推考傳旨及罷職傳旨今方捧入而開政命下之後如是違牌不卽擧行事甚未安判書參判更卽牌招何如傳曰無故行公銓堂每政輒違極爲未安此啓辭休紙還給都政前政官違牌勿捧傳旨
정조 11년
有政吏批判書李文源進參判李秉楧內閣進參議李集斗式暇右副承旨洪仁浩進以鄭述祚爲判尹李挺龍爲兵曹佐郞尹聚東爲司僕主簿柳煥爲司宰主簿再政以申曮爲禮曹正郞趙錫福爲司饔直長閔光暹爲內資直長三政以徐有鍊爲兵曹正郞申在維爲司饔奉事尹五榮爲繕工奉事四政以李憲圭爲禧陵參奉李齊白爲英陵參奉
정조 11년
兵批判書鄭昌順進參判黃昇源參議宋鍈病參知柳誼入直左副承旨曺允大進以李夏章爲同知吳鼎煥爲僉知安棣爲兼司僕將白鳳麟爲五衛將沈載鎭爲五衛將尹養儉柳殷鉉爲宣傳官金鼎澤爲露梁別將僉知五單李儒敬柳孝源朴基豐吳毅常徐英輔護軍李文德申㬚李邦鵬許侙金樂淳李弘遠李鼎勲尹在復安翼濟李文喆李格柳鎭琡安橚韓聖養黃世中副司直尹尙東金履禧
정조 11년
傳于曺允大曰武兼尹養儉昨年因畫壯旣有準職後加資之命宣傳官係是無品職旣經本任今日政加資下批
정조 11년
兵批再政宣傳官尹養儉今加折衝加資事承傳
정조 11년
曺允大以訓鍊都監言啓曰王大妃殿別監崔命爀去夜二更量犯夜被捉於本局巡邏軍不可循例決放何以爲之敢啓傳曰待用棍依更數決棍次保放
정조 11년
丁未十二月初四日巳時上御重熙堂都承旨與左承旨入侍時行都承旨沈豐之左承旨趙衍德記事官金孝建尹行任金祖淳以次進伏訖上曰王大妃殿進御湯劑問于醫官更爲議定後來稟可也豐之承命先出上曰戶判及漢城府堂郞使之待令事分付
정조 11년
丁未十二月初四日未時上御誠正閣同副承旨與戶曹漢城府堂上入侍時同副承旨南鶴聞假注書李貞運記注官承膺祚記事官金祖淳戶曹判書徐有隣漢城左尹蔡弘履主簿兪漢輔以次進伏訖上曰氷戶別單中遠近洞何以爲定乎弘履曰以距江十里爲限而十里內爲近洞十里外爲遠洞矣上曰西部民則不入於其中乎弘履曰以中部民爲之而抄爲之後部官眼同爲之矣上曰獨戶殘戶不入於其中乎弘履曰任長持發賣通記區別抄出故殘獨戶則不入矣有隣曰一戶所收不過爲錢分之間故抄戶存拔無甚係關云矣弘履曰諸戶雖收雖不過錢分之間而但收來時不無任長輩中間作姦之弊此則部官申飭一如坊役雇價之例則似好矣有隣曰無論所入之加減渠輩則皆不願此而只欲復出氷契矣上曰掃雪則除之合掃雪軍城外民盡入其中酌定收錢則一年應役之外必有剩餘以其餘數善爲區處以爲防役之道則似好矣弘履曰最遠洞則不在應役之中矣有隣曰渠輩之心則無論八分與一錢皆以爲厭云大抵以此爲式則於渠似當便好而渠輩則不滿於罷氷契而互相紛紜民情亦可怪矣上曰收來時其果無因緣作姦之弊耶有隣等曰爲通記假如以大戶一錢中戶八分小戶五分爲式曉喩渠輩依此收納則似無作姦之患矣上曰是本民出傳之於民未爲不可且聞江村兩班往往有私氷之人百兩爲本則所餘之數多至二三百兩云雖行此法不禁私氷則出於民者不過一番而有來頭蠲役之望矣有隣曰氷契之法亦與此別無異同矣上曰氷契時則渠輩收錢貿氷乎或伐氷用之乎有隣曰一人所伐不過爲六丈而不入於伐氷者爲掃雪之役此則西部爲之而出一錢今若收錢則似甚輕便而渠輩則以爲收錢之際兩班不出錢則誰可當之任長往來時又有酒肉之費以是尤不願云矣上曰氷契渠自出錢爲之乎有隣曰出入民力而其財爲四五百兩不甚大段矣駄價則別有之矣上曰取其餘息利以當伐氷之役則何如有隣曰歲出四五百兩則可以當之矣上曰然則民戶所出其數當爲幾何有隣曰以一錢爲式而推之則爲百三十餘兩存本取利則可當此數矣弘履曰私氷之人以爲若給駄價則渠當自出任之云此則出於窘迫之致也摎以事面終涉苟且矣上曰領相之意云何有隣曰領相之意則依坊役例爲之爲好云矣上曰自官收錢出給氷契不禁私氷則似必以爲便矣有隣曰渠輩方如曉虎之勢若給駄價則其利大矣上曰今年旣不駄來以駄價買氷用之以除一年之役則好矣仍命書傳敎曰有民則有役伐氷之役亦豈已也今年則適因闕內不得用土木旣不藏氷於內氷庫故駄運之需餘過强半云官給運需本出坊民役之聖意今以餘數以公還公曷若以民補民且見京兆抄戶別單亦有合商量處有難以此啓下召問該堂蓋爲此也今年江戶伐氷之役特竝除之以運需餘數浮氷取用事分付上敎弘履曰江民及山底民人處詢問便好之道後日賓對復奏可也又命書傳敎曰內局臘劑尙不爲之云公用緊漫姑捨是如例製出然後自多滲漉之效今年豈可闕爲更勿趑且依例爲之事令內局知悉又命書傳敎曰兵曹軍色郞正郞例兼而前佐郞柳文養雖因特敎兼管而非常式今聞佐郞見窠自辟云前望筒勿施正郞中今日政移遷作窠後軍色郞更爲擬入事分付又命書傳敎曰今閱承傳官案思之益安大君奉祀孫昨年有卽爲調用之敎則該曹尙不收擬極爲未安大君卽開國首勳奉祀孫錄用豈可因循今日政調用月山大君奉祀孫調用事先朝屢勤下敎年前予又於謁陵路駕過祠宇仍有調用其孫之命亦不收用該曹事極爲稽忽亦令今日政調用命書榻敎曰政官牌招開政仍命退諸臣以次退出
정조 11년
兼都承旨沈豐之坐左承旨趙衍德坐右承旨尹行元藥院直左副承旨曺允大坐直右副承旨洪仁浩坐同副承旨南鶴聞坐直注書金孝建病一員未差假注書李貞運藥院直趙台榮仕直事變假注書張錫胤仕
정조 11년
以禁府都囚徒傳于洪仁浩曰尹長烈成鼎鎭權恢李運彬削職放送宋益休李得駿罷職放送曺亨壽金進源付過放送
정조 11년
以柳文養囚單子傳于洪仁浩曰保放
정조 11년
傳于南鶴聞曰史官二員待命騎馬二疋立之
정조 11년
沈豐之以內醫院都提調提調意啓曰內局臘劑尙不爲之云公用緊漫姑捨是如例製出然後自多滲漉之效今年豈可闕爲更勿趑趄如例爲之事令內局知悉事命下矣所當卽爲擧行而第當此時劑藥官及醫女軍人等數多雜人之出入院中其在愼重之道實多可悶之端依前定奪姑爲退行何如傳曰依昨日下敎爲之
정조 11년
沈豐之以觀象監領事提調意啓曰因兵曹草記禁漏行首官後勿如是之意嚴飭放送當該官令該監科罪事命下矣當該禁漏官金壎帳殿奏時不能審愼擧行致有此科罪之命事之驚駭莫此爲甚禁漏官金壎爲先汰去之意敢啓傳曰迷劣所致自本監科罪
정조 11년
洪仁浩以義禁府言啓曰兼春秋雲山郡守金鳳顯拿問處之事傳旨啓下矣金鳳顯時在任所云依例發遣府羅將拿來何如傳曰待待命拿囚
정조 11년
丁未十二月初五日辰時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰王大妃殿進御加減正傳二陳湯自今日一貼式煎入命讀都囚徒仍書判付訖上曰昨日應製何以晩後製進乎仁浩曰正書稍遲故以致差晩矣命退承史以次退出
정조 11년
丁未十二月初五日辰時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上命讀公事仍書判付訖上曰禁府保放罪人皆依下敎放送乎衍德曰俄果招致該府書吏詳細分付矣命退承史以次退出
정조 11년
丁未十二月初五日未時上御重熙堂都承旨入侍時兼都承旨沈豐之假注書李貞運記事官李相璜金祖淳以次進伏訖上曰大妃殿氣候感候則少瘳而但膈間痰候尙未順降此不是胃弱之候而專由於常時痰火之證也痰候今則顯有躁意喉間亦有痰候之往來者誠切憫矣卿須詳問于徐命緯議藥以入可也熱痰之中亦有寒意人蔘之停止難矣且有感熱之候則溫劑亦難進御詳量症候湯劑改入好矣豐之曰中宮殿諸節近日則若何上曰諸節則一樣而漸致差久誠泄泄矣豐之曰卞觀海之言則以爲達生散更爲進御爲宜云矣上曰本方中欲爲加減乎豐之曰觀海之言則以爲依本方製進云矣上曰姑觀來頭更議可也上曰臘劑之尙今不爲極是欠典故昨日筵中已下敎矣自何日欲始之耶豐之曰臘劑之尙今遷就臣等亦知其未安而第若始臘劑則雜人之出入者多至七八十人故此時不敢爲製出之計旣已忍到至此且又姑俟似合愼重之道矣上曰雜人出入之數何其多也豐之曰製藥官刀子匠金子匠醫女等屬總爲此數矣莫重臘劑旣難移設處所且臣等亦無出外監製之勢事誠難便矣小臣愚意則淸心安神蘇合等丸三種進上外別無緊關者姑先以三種製出似好矣上曰只製三種則可至幾日乎豐之曰此則限一望各別董役庶可爲之矣上曰雖不及歲前而第須始爲之可也進上則雖退至正二月亦無不可矣仍命退承史以次退出
정조 11년
兼都承旨沈豐之藥院直左承旨趙衍德坐右承旨尹行元坐左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書張錫胤仕
정조 11년
有政吏批判書李文源進參判李秉模參議李集斗式暇同副承旨南鶴聞進以李命植爲判義禁洪義浩爲宗簿正李昌胄爲明陵別檢金建柱爲敦寧參奉金聖和爲咸從府使兼春秋單魚錫齡
정조 11년
傳于南鶴聞曰舍人今日政差出
정조 11년
吏批再政以鄭大容爲檢詳
정조 11년
傳于南鶴聞曰未參坐玉堂許遞
정조 11년
以趙錫穆囚單子傳于洪仁浩曰保放
정조 11년
曺允大以兵曹言啓曰五衛將朱重純身病猝重時月之內無望供職呈狀乞遞宿衛輪番之任不可久曠今姑改差何如傳曰允
정조 11년
領府事鄭存謙箚曰伏以臣於病伏中伏見傳敎下者各司褒貶皆令限內擧行臣殘喘尙延職名猶縻至於社稷署殿最事體重焉成命之下曷敢不趁卽奉承而第臣左癱入冬簁劇寒氣乍觸筋絡拘急肢末浮症尤係危惡今至兩朔汔無減勢房闥起動不能自遂陳力赴坐其勢末由伏枕惶隘不知所措玆不得不據實自列仰請處分伏乞聖明俯垂矜諒亟賜變通遞臣本署都提調之任俾考績重典及時磨勘以存國體仍治臣瀆擾之罪以肅朝綱焉取進止答曰省箚具悉卿懇旣非緊任且當隆寒卿須安心善撮勿爲磨勘仍傳曰此批答遣史官傳諭
정조 11년
丁未十二月初六日午時上御重熙堂承旨入侍時左承旨趙衍德假注書趙台榮記事官尹行任金祖淳原任直提學徐有防以次進伏訖上曰去夜史官摘奸時各司皆無頉耶衍德曰果無頉云矣上曰畿內各邑還穀幾何收捧耶有防曰連聞各邑所報則非久當畢捧云矣命退諸臣以次退出
정조 11년
丁未十二月初六日申時上御誠正閣同副承旨入侍時同副承旨南鶴聞假注書趙台榮記事官李相璜金祖淳以次進伏訖上命書傳敎曰政官牌招開政未下直守令皆令明日辭朝又命書傳敎曰右承旨入侍賤臣承命出傳右承旨尹行元進伏上曰禁御兩營貶坐何日爲之云耶行元曰未及聞知矣命退承史以次退出
정조 11년
丁未十二月初六日申時上御誠正閣右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰忠於君孝於親立朝敢言處官潔己以至家室之間所守又確如是豈易得之人遽聞長逝之報痛惜曷言予則曰雖謂死於王事惟過語衰境執喪疏食終三年榮衛已積瘁而去夏以後傷損尤無可言際因秉義棄官棲屑於荒郊深山備經人間不可堪之苦況醫藥不以時節攝先其方畢竟有此不起似此出處似此執守求之古人不惟不愧在予心蓋不覺私自激感而傷歎且聞添劇祟於先忌夜登崗達朝孝哉孝哉旌諡之典無則固已矣不施於此大臣將焉所施令該曹就卒判府事趙璥第表以孝子之閭仍令弘文館不待諡狀攝其行誼當日議諡臨吊等事雖未如禮諸凡隱卒之典從厚例擧行給俸錄孤亦令依例爲之事分付上曰應敎誰也仁浩曰朴廣源鄭萬始也上曰應敎一員卽爲入來故判府事趙璥議諡事分付命退承史以次退出
정조 11년
兼都承旨沈豐之藥院直左承旨趙衍德坐直右承旨尹行元坐左副承旨曺允大坐直右副承旨洪仁浩坐同副承旨南鶴聞坐注書金孝違病一員未差假注書李貞運藥院直趙台榮仕直事變假注書張錫胤仕
정조 11년
傳于趙衍德曰右副承旨與下直守令入侍
정조 11년
有政吏批判書李文源參判李秉模進參議李集斗式暇同副承旨南鶴聞進以趙鎭宅沈興永爲校理鄭東觀爲修撰洪義浩爲副校理朴基正李鼎德爲副修撰辛翊寧爲監察金錫權爲司藝舍人單鄭大容諡號望故判府事趙璥爲忠定
정조 11년
兵批判書鄭昌順進參判黃昇源參議宋鍈病參知柳誼入直左副承旨曺允大進以鄭好仁爲知事李身敬爲五衛將李亨復爲宣傳官副護軍尹養儉鄭萬始副司直金履翼李羽晉徐配修副司果吳泰賢李尙度趙鎭宅
정조 11년
南鶴聞以議政府左議政意啓曰卒判府事趙璥諡號合坐今當爲之而左參贊吳載純右參贊宋載經俱有身病無以備員開坐左參贊吳載純右參贊宋載經竝姑許遞令該曹以在京無故人口傳差出待下批仍卽牌招以爲推移進參之地何如傳曰允前望單子入之待下批先參坐後謝恩
정조 11년
參贊前望單子入之左參贊金鍾正右參贊鄭昌聖落點
정조 11년
南鶴聞以吏批言啓曰義盈主簿尹勉遠呈狀內身病猝重勢難察任云今姑改差何如傳曰允
정조 11년
丁未十二月初七日辰時上御誠正閣同副承旨入侍時同副承旨南鶴聞記事官金孝建李相璜金祖淳以次進伏訖上曰政官牌招開政命退諸臣以次退出
정조 11년
丁未十二月而七日午時上御重熙堂左承旨入侍時左承旨趙衍德假注書趙台榮記事官尹行任金祖淳以次進伏訖上曰檢詳今日政陞付舍人事分付賤臣承命出傳上曰故判府事趙璥家勢將過葬後遣承旨致祭禮曹單子以此書給可也命退承史以次退出
정조 11년
兵曹口傳政事副司直吳載純
정조 11년
洪仁浩啓曰明日展拜時由逌瞻門事下敎而司謁誤傳以月覲門莫重傳命如是誤傳極爲駭然當該司謁令攸司科治何如傳曰當該司謁推考原傳敎以逌瞻門改書出
정조 11년
傳于南鶴聞曰明日當由逌瞻門展拜景慕宮該房知悉
정조 11년
傳于南鶴聞曰明日出宮門路以賓陽門爲之
정조 11년
丁未十二月初八日巳時上御重熙堂承旨入侍時左承旨趙衍德假注書趙台榮記事官尹行任金祖淳檢校直閣徐鼎修以次進伏訖上曰戶判入侍賤臣承命出與戶曹判書徐有隣偕入進伏上曰忠淸道堤川縣還穀事狀啓持來賤臣承命出持入上命承旨讀奏仍書判付訖有隣曰故判府事趙璥依例給俸事命下矣向來常俸之代給食物寔出於慰安其心之聖意今亦依此例以食物限三年代送似合事宜故敢此仰達矣上曰依爲之出擧條命退諸臣以次退出
정조 11년
丁未十二月初八日初更上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰肅廟寶鑑曾有諺解而慈殿慈宮方欲進覽列聖朝寶鑑諸承旨與入直玉堂分掌各卷念日廳坐竝飜諺以入可也仁浩曰明日展拜時設布帳依去月例置之事當爲分付乎上曰可矣命書榻敎曰王大妃殿進御一錢五分重人蔘粟米飮自今日一貼式煎入命退承史以次退出
정조 11년
上詣景慕宮展拜罷後還入齋室後內閣政院玉堂藥房口傳問安答曰知道
정조 11년
判尹前望單子入之鄭昌聖落點
정조 11년
禮曹判書前望單子入之宋載經落點
정조 11년
右參贊前望單子入之李性源落點
정조 11년
曺允大以御營廳言啓曰今十二月初九日景慕宮展拜時依兵曹啓下節目東營入直軍三十名除出入直把摠李燁哨官尹弘儉率領宮大門外把守而待標信出用解嚴後還入直間哨官權薰代直之意敢啓傳曰知道
정조 11년
丁未十二月初九日辰時上詣景慕宮展拜入侍時左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校提學吳載純二直提學李秉模檢校直閣徐鼎修鄭東浚直閣鄭大容待敎尹行任以次隨駕上具翼善冠衮龍袍乘輿出賓陽門藥房都提調洪樂性進前奏曰朝候過冷聖體若何上曰一樣矣卿則留院可也駕出弘化門由逌瞻門詣齋室外降輿入齋室少頃出東狹門就板位行再拜禮詣宮內奉審訖還詣齋室出西狹門乘輿出日瞻門入弘化門由建陽門入協陽門還內諸臣以次退出
정조 11년
丁未十二月初九日巳時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修鄭東浚以次進伏訖上曰今日廳坐以賓陽門外爲之事下敎則諸承旨例自宣仁門仕進而今聞皆以金虎門入來云事甚怪駭其委折問于右副承旨以來賤臣承命出回奏曰右副承旨洪仁浩以爲不善知委有此僨誤不勝惶恐云矣命書傳敎曰今日出宮時以入直不爲待令紀綱所在萬萬駭然標信進去外入直宣傳官竝拿處又命書傳敎曰雖非赴衙之時耆耉之臣勢難久帶判尹鄭述祚許遞前望單子入之貶坐當前仍卽牌招察任又命書傳敎曰保放中柳文養放送上曰參贊及禮曹判書前望單子入之待下批牌招出榻敎命退諸臣以次退出
정조 11년
丁未十二月初九日三更上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰宣傳官現告何故誤捧云耶仁浩曰招問入直宣傳官梁埉使之現告則有此誤捧之事矣命書傳敎曰以入直之人至出宮之時未及待令極爲駭然有拿處之命而以昨日出番人混捧傳旨當該承旨從重推考以此事申飭則又以隨駕中有差備人勿論入來與不入來竝以現告書送寧有如許迷劣之事當該承傳宣傳官梁埉亦爲拿處混入現告中人一竝分揀又命書傳敎曰公務自公務私情自私情且於還朝之後尙未反面今此點下欲令出脚則咫尺之地豈稱在外乎右參贊李性源申飭上來行公命退承史以次退出
정조 11년
傳于曺允大曰次對久未爲之廟謨因此積滯誠可悶貶坐又有飭命卿之所愼近如可强食後來會事遣史官傳諭于領議政
정조 11년
洪仁浩啓曰今日隷儀時取見史官所捧擧案則諸執事中或有換塡及移差者間有全然頉免者與誓戒時報府多有相左莫重享官之臨時互換至有摘奸現發之擧事體所在誠極未安當該吏曹堂上推考何如傳曰前後申飭何如而焉敢如此雖與全然不參有異同一執事何以換塡又何以移差乎誓戒後如是換改已極駭然況無端頉免之類尤極無狀當該堂上不可推考而止義禁府推考該吏令該曹捉來嚴覈捧供以聞無端頉免人令吏曹詳査卽爲草記論罪換差人待草供從後處之事分付可也
정조 11년
以李集斗囚單子傳于洪仁浩曰過齋後附過放送
정조 11년
以梁埉李光益囚單子傳于洪仁浩曰保放
정조 11년
以禁府都囚徒傳于洪仁浩曰趙錫穆依同罪人例勘放
정조 11년
以慶尙監司狀啓中軍柳爾胄仍任事傳于曺允大曰依狀請施行事回諭
정조 11년
南鶴聞以弘文館言啓曰新除授校理沈興永修撰鄭東觀竝卽牌招何如傳曰允
정조 11년
刑曹啓目吏曹書吏朴聖浹安命獜等原情云云矣徒等以祭享色書吏莫重享官誓戒後或任意換易或肆然頉免致有摘奸時現發之境矣徒等罪狀萬死無惜是白置傳旨內辭緣竝只惶恐遲晩敎事啓渠輩前此作奸不一而足屢勤徵厲而又此犯科極爲痛惡近來法禁雖曰解弛幺縻該吏乃敢如是容奸該吏等遠地勿限年定配今日內押付至於執事官等旣廳誓戒無端圖頉其習誠萬萬無嚴其中金思義尤無狀渠是戚畹家人謹守家聲隨事小心可也而焉敢乃爾本職爲先刋汰其餘諸人除公故及實狀外依初下敎令該曹區別草記論罪以懲日後爲良如敎
정조 11년
洪仁浩以吏曹言啓曰誓戒後無端頉免人令吏曹詳査卽爲草記論罪事命下矣頉免委折一一詳査則司饔主簿洪復浩尙衣主簿鄭東元西部都事韓謩濟用奉事閔是祥俱以身病頉免副司果金思義求得移差司僕正朴聖泰謂有十三日公故待令而頉免莫重享官受誓戒之後稱以身病如是頉免萬萬該然雖以金思義朴聖泰言之誓戒後移差已極未安公故待令之後亦可及於受香之後則以此以彼俱不可無罪洪復浩鄭東元韓謩閔是祥金思義朴聖泰竝令該府拿問嚴處工曹正郞李尙榮以私故誓戒前頉免而報府中未及釐正云此則罪在該吏而不在尙榮該吏令攸司依法科治何如傳曰允朴聖泰卽進轎差備係是應頉勿論金思義已處分亦勿論洪復浩鄭東元韓謩等聽誓之後無端稱病寧有如許國綱今於現發之時又復寬恕法將無所施後弊亦何以懲勵乎在年前猶不敢若是放恣近來依前蕩然此亦關紀綱之一端以此以彼宜有懲一之擧竝令該府拿處嚴加勘律此後聽誓或已塡差後除非切故外有此圖頉之事則竝與本曹堂上重勘惕念知悉可也
정조 11년
南鶴聞以成均館行大司成意啓曰四學學製分四等設行而若有過限之事則當等季朔旬間以限內不得爲之之意自本館草記事曾已定式矣卽接西學牒報則兼敎授趙鎭宅有實病當等學製限內不得設行云令政院稟旨擧行何如傳曰今日出肅之人敢言實病乎見職之華要豈加於玉堂漢敎則彼而循例行公考試此而屢勤促敎終托病故幺麽庠試之致勤促敎屑越已極矣又焉敢爲此草記乎此皆宿習未悛之致趙鎭宅事極爲放恣朝筵已令泮長試取後仍令合施則此草記捧入政院事亦極駭然當該承旨從重推考然則泮長代行之命勿施
정조 11년
南鶴聞以內醫院都提調提調意啓曰年例各殿進上臘藥所用牛黃九十四部三分三里麝香一百八十二部五分竝令戶曹宣惠廳進排而丙申新定式加進上牛黃二十二部三分以本院春秋兩等元貢中取用何如傳曰允
정조 11년
曺允大以兵曹言啓曰禁軍來春夏等都試政府及本曹連因有故不得設行今已過時矣在前如此之時有仍停都試代行祿試射之例今亦依此擧行何如傳曰允取才之城內設場未必爲拘卿其量宜爲之
정조 11년
曺允大以兵曹言啓曰羽林衛將尹範敍身病猝重旬月之內無望供職呈狀乞遞宿衛領軍之任不可久曠今姑改差何如傳曰允
정조 11년
曺允大以司僕寺一二提調意啓曰分養馬故失瘦瘠不馴守令每於畢上納後依法典錄啓請罪矣今年所納分養馬有頉各營邑守令現告成冊今始齊到抄出啓目書入依例施罰之意敢啓傳曰竝勿論
정조 11년
洪仁浩以刑曹言啓曰因本曹草供吏曹祭享色書吏等遠地勿限年定配今日內押付事命下矣依判下罪人安命麟慶尙道固城縣朴聖浹全羅道靈巖郡竝勿限年定配卽爲押付之意敢啓傳曰以北道定配所待用刑令道伯捉來嚴刑還配此後享吏之犯科者隨現還卽因此律以此嚴飭今番則以含垢之意各司官員許多不正無狀之習雖不一一摘發後又襲謬依年前例査出竝與犯科官員嚴處自本曹一體知委各司期於無犯可也
정조 11년
洪仁浩以刑曹言啓曰因吏曹書吏安命麟等發配草記以北道定配所待用刑令道伯捉來嚴刑還配事命下矣依傳敎罪人安命麟咸鏡道吉州牧朴聖浹端川府竝勿限年定配所卽爲押付之意敢啓傳曰知道
정조 11년
領議政金致仁箚曰伏以臣一疾沈篤跨朔委蟄前後瘝曠爲罪已多近又完痰作祟肩胸腰膂之間無不流注坐臥牽痛不覺失聲外此諸症一味無減晝宵辛楚萬念如灰生不如死其臣之謂也諸司殿最飭敎荐下而病狀如右擧行無路今日賓對又入頉稟伏枕兢惶無地自操疾病縱所不免罪戾寧容每逭伏乞聖明俯加諒察亟許鐫遞臣本兼諸任仍令攸司重勘臣罪以幸公私不勝懇祝取進止答曰省箚具悉卿懇才見附啓續接來箚所愼之尙未夬可豈勝奉慮開柝尙有日卿須安心愼攝期於磨勘雖或愆限推勘亦有例至於廟謨之積滯大是悶事方擬寒歇日要卿晏赴對討計卿須諒之仍傳曰此批答遣史官傳諭于領議政
정조 11년
刑曹判書李在簡疏曰伏以臣自經昨冬類中之症自分爲廢疾之人賴天之靈春夏以後漸得差道强策隨衆出入周行而源委已痼餘症往來不敢以完人自處及値寒節善病忒甚屢經外感元氣積敗迺於四五日前諸症一倍越添膈煩而嘔逆兼作頭疼而寒熱交發風痰乘虛用事肢體麻痺不仁委頓昏瞀澟然有宿症再發之漸時月之內束帶供職已無可論而目今本曹殿最尙未磨勘若不及今變通將至曠廢玆不得不疾聲呼籲於閔覆之下且於治疏將上之際見差永禧殿享官啓單已下而以此病狀萬無駿奔之勢伏乞聖慈天地父母俯賜鑑諒亟命鐫遞臣所帶職名使莫重殿最趁限擧行仍令該曹付標享單毋或臨時窘速重勘臣瀆擾之罪以肅朝綱不勝幸甚答曰省疏具悉所辭依施
정조 11년
丁未十二月初十日辰時上御誠正閣右承旨入侍時右承旨尹行元假注書趙台榮記事官李相璜金祖淳以次進伏訖上曰今日不行次對云耶行元曰左相進去肄儀故姑不出令云矣上曰諸宰則已來會耶行元曰或有入來人矣命書傳敎曰兼直閣鄭大容本職許遞上曰學製畢試乎行元曰他學盡爲試所趙鎭宅獨不設場云矣上曰連有飭敎則何敢乃爾明日設學製再明設合製事招致館吏嚴明分付可也命退承史以次退出
정조 11년
丁未十二月初十日午時上御誠正閣大臣備局堂上引見入侍時左議政李在協行漢城判尹鄭昌聖戶曹判書徐有隣行副司直徐有寧兵曹判書鄭昌順吏曹判書李文源兼都承旨沈豐之開城留守閔鍾顯行副司直李敬懋金大淳吏曹參判李秉模刑曹參判洪秀輔漢城左尹蔡弘履行副司直金持默副校理宋翼孝左副承旨曺允大假注書李貞運事變假注書張錫胤記事官李相璜金祖淳以次進伏訖上曰肄儀摘奸史官已入來乎允大曰入來矣上曰然則何不入稟乎允大曰肄儀擧案與受誓戒報府多有相左故今方査準後入稟云矣上曰右副承旨持擧案及報府入侍錫胤承命出與右副承旨洪仁浩偕入進伏在協曰近來日氣甚不調聖體若何上曰一樣矣在協曰王大妃殿氣候若何上曰一樣矣在協曰惠慶宮氣候若何上曰一樣矣在協曰此月又爲一旬近日則中宮殿諸節若何上曰一樣平順矣在協曰首相旣未入參臣則別無建白之事而旣承來會之命故敢此入來矣在協曰此前司諫李師濂所啓也以爲都城東方缺虛處若舁其濬川之沙礫積置東城內空坎處一年二年築之不已則爲丘爲山勢所必至爲辭而批旨有令廟堂稟處之命矣見今濬川司後亦有造山此外東邊別無空曠可積之處置之何如上曰依爲之出擧條在協曰頃因前承旨李亨元所啓獅子筒起墾便否關問道臣矣卽見平安前監司李命植報備局辭緣則義州府尹沈煥之所報內以爲起墾引水之道當導船橋浦而浦是龍川主客異勢壅流不許募民之方必須蠲徭役而役係龍川侵害多端等棄沃土云龍川府使朴瑬所執內以爲船橋浦卽本府之都水口而地勢低陷激而行之始可流入本島如是之際數千石民畓屢百石官筒七十坐鹽釜數百戶民家沈沒於水患一境之顚連可立而待今若自灣府半鑿貯水當作數百石畓不出數年醎氣自退庶可生穀云大抵此筒處在醎滷之地如欲耕墾而論其便否則在土民害爲居多利則尟少雖以事理推之如可以耕墾而有利無害則費力築筒首尾二百餘年屢經營府之査決豈有不引水不作畓之理乎以此以彼本筒起墾一款不可遽議爲辭矣道臣採探兩邑民情其所論列誠有意見依所報置之何如上曰依爲之出擧條在協曰此外稟定者領相入來然後可以爲之而臣則別無更達者矣上曰領相雖未入來卿則獨非大臣乎何乃過爲自便乎上曰近來飭敎之後卿宰以下無便服赴衙之弊否在協曰臣則未見而似無此弊矣上曰諸堂以次陳達可也有隣曰卽見備局甘結則內需司牒呈缺一字原等九邑廢堰已作畓處因傳敎移屬本司收稅上送之意行關本道爲言而有自戶曹相考遵法典筵稟擧條擧行之題矣堤堰犯耕明有禁令而今年歲初又有領相筵稟有另加申飭之命今此九處亦爲依定奪疏鑿禁耕移屬內司一款置之何如上曰依爲之出擧條有隣曰時御所各司例於四季朔奉審而今朔則有難循例爲之節候亦値隆冬追後擧行何如上曰依爲之出擧條昌順曰向來宣傳官試講後有居不人中考施行之命而入侍承宣不能別白知委不可不更爲筵稟故敢此仰達矣上曰伊時果有區別下敎於承宣者而此必自政院不善分付之致何爲如是乎允大曰臣則時未登筵而聞入侍承宣之言則有原講居不者有比較居不者而其時下敎不得仔細承聆未能區別分付云矣上曰講畫居多之人入侍比較連爲居不則原畫之多可謂無實此則以畫多而居不者施行可也問諸宣傳官則可以詳知矣昌順曰然則當以比較居不人爲之矣上曰然矣上曰宣薦何日爲之乎昌順曰因副行首朴光迪之身病未成日會故姑不及爲之矣上曰申飭使之卽薦可也昌順曰都政時新加資挾輦將間都目陞資自是定式而今番都政亦當依例陞資而時任挾輦將李殷昌以前任外任方在下等姑未蕩滌下等之勿敍右職已成金石之典固不可循例擧擬而年前前營將趙光鉉亦以下等陞資云光鉉則褒貶居下繡啓褒啓故其時以功過相準特命蕩滌後擬望恐不可引以爲例故敢達矣上曰然則置之可也昌順曰副正通擬雖是前望之人有實職然後方可擬望自是政格近因特敎以時任內乘依實職例擬望而旣無此後定式之敎則內乘本是軍職不可引以爲例視同實職循例擬望此係官制似當有一定之規卽今內乘亦是前望一經稟定可以擧行故敢達矣上曰武將各陳所見可也敬懋曰內乘雖曰兼職旣與宣傳官竝稱則有異軍職訓鍊副正通望之人時帶內乘而謂無實職見拔已通之訓副望恐非的當之政矣上曰大抵堂下武弁之積滯莫若近年原出六虛司果外軍門出六重試出六他各岐出六之類復職無期若此則前銜之甄用尤無可論內乘窠依實官例通融參用實合疏滯之方今旣詢問此後依定式施行可也出擧條上敎文源曰卿之近日政事頗善爲之都目亦得順經則可幸矣上曰左相之向來除兵判在於都政臨時政事善爲擧行予之尙今歎服者此也何以鍊達之若斯在協曰不過披見官案而爲之矣上曰今番邊將窠其數幾何昌順曰邊將窠則果不少矣上曰雖是多窠亦難排比矣上曰兵曹政事則大抵無甚難矣在協曰此是一套規例故不甚爲難矣昌順曰鍊達政體者固是非難而如臣茫昧者實難善爲擧行矣昌順曰兩營騎士之有薦出身當初定式一依宣薦禁軍例擧行而其後以外方出身之不屬騎士者無路通仕故除久勤別取才外盡屬之閑散取才自此以後雖非入屬騎士亦當取才入仕故人不願屬不成軍容日前騎士將屢次來見面陳其弊許多騎士亦來呼訴以爲前日節目雖不可遽復久勤入仕亦當依禁軍而禁軍旣有正領久勤則騎士正領之獨無久勤縷縷稱冤此其爲說不無所據事係軍制下詢大臣將臣處之何如上曰將臣之意何如敬懋曰兩營騎士久勤不必加定一窠如當大政窠優之時則銓曹加意檢擧似好矣上曰大臣之意何如在協曰臣亦聞之而此不必定式若値窠闕優足之時則惟在其時兵判之闊狹若値窠窄之時則兩營原久勤亦不得擧論況加定一窠乎上曰未登筵大臣將臣處筵退後一體詢問後日次對稟定可也出擧條上敎昌順曰卿之郞廳事何爲而然乎昌順曰以收稅事書吏下直後反以私人差送大違格例豈有堂上所不知之導掌乎體例所在不得不如是而轉至葛藤誠爲不幸矣文源曰繕工主簿林泰遠卽故忠臣林慶業支孫承傳中有奉祀孫調用下敎故泰遠以此引義連呈辭單而特敎除職事體自別臣曹不敢擅便何以爲之敢稟上曰原傳敎中奉祀孫以後孫改書出可也出擧條文源曰懷德前縣監李尙琦軍資前奉事趙學敏俱在罷職而歲抄書入之時未免見漏臣之昏謬不察之失惶恐待罪而別單更爲書入乎敢稟上曰勿待罪竝敍用可也出擧係上命允大書成均館草記批答上曰趙鎭宅之尙不爲庠製者此何道理玉堂漢敎則皆爲承膺而獨於庠製巧避不設以渠處地安敢若此此是舊習猶不悛之致也予於渠家前後曲庇者果何如也不思拂拭之恩爲玉堂纔一年遽有生氣之意如此草記丙申以後所未見者也若趙㻻則非但恬退之風可尙近因數次登筵見之則毁之可謂狂狷之士譽之可謂稀貴之人矣至於趙曮則贓汚之罪世亦有以此被彈者此則猶可謂無甚係關而至於李潭之所不爲者趙曮則無難行之力排衆議乙未八月政擬厚謙於禮參望致有八牌不進之擧而翔雲之事出矣執此究之其罪當至何境耶予則以爲大家之外又有戚聯之誼只以贓汚罪之朝家之於渠家可謂恩至德厚渠若念及於此固當竭蹶趨承安敢若是放恣乎近來爲監司守令者專事市恩徼譽而予意則不然無論彼此有罪者罪之然後可無此等放恣之習矣上曰庠製旣有使泮長設行之命則此草記何承宣捧納乎允大曰同副捧納矣上曰禁推傳旨何入捧入乎仁浩曰待草記允下捧入傳旨故未及爲之矣上曰政院之擧行若是矇然此由於近日有罪未勘一向掩覆之致誠不成說矣仁浩曰趙鎭宅旣已館職肅謝之後謂有實病不設庠製者誠爲駭然臣等之輕先捧納惶恐待罪而趙鎭宅不可無警本院請推之外無他可施之罰何以爲之乎上曰朝旣捧納草記今乃追後請罪安有如許院規此承宣自處以解事而不能察下位之捧納誠可怪也且趙鎭宅之朝旣肅謝而卽又以病草記者尤萬萬無嚴朝家飭敎豈可不行於一趙鎭宅乎若思滌瑕收用之恩渠安敢若是生氣乎在協曰滌瑕之道惟在賢然後用之亦不可太過矣上曰人之有瑕者亦豈無洗滌用之之道乎卿言亦欠於稱停矣上命大臣備堂先退上曰祭報府充代者誰也仁浩曰朴聖泰之代以金光岳爲之而或有以齋郞而移去祝史者或有自宗廟而移差社稷者矣上曰刑參誰也仁浩曰臣之父也上曰刑參進前秀輔進伏上曰詳問右副之後祭享色書吏各別嚴査以草供捧入可也上曰受誓戒後亦多有頉免者云尤極放恣摘發該吏卽爲問出可也仍命退承史以次退出
정조 11년
丁未十二月初十日三更上御重熙堂坐直承旨入侍時右副承旨洪仁浩假注書趙台榮記事官李相璜金祖淳以次進伏訖上曰差祭人稱頉固非假托乎仁浩曰或有實病或有實故云而皆非應頉之公故矣上曰前此亦有受誓後變通之事云乎仁浩曰受誓戒前期七日故其間果不無改付標之事矣上曰近來此弊似尤甚矣仁浩曰在前若以受誓時報府較諸傳香時擧案則頉改者非止一二人矣上曰韓謩洪復浩誰也仁浩曰韓謩似是韓德弼之子姪而洪復浩卽臣之八寸矣上曰自今傳香後微稟時祭報府同爲入之可也命退承史以次退出
정조 11년
藥房都提調臣洪樂性提調臣沈豐之副提調臣尹行元啓曰節屆隆冬寒事轉甚伏未審此時聖體若何今日臣等率諸御醫趁早入診詳察聖候爲宜王大妃殿氣候何如惠慶宮氣候何如中宮殿氣候何如臣等不任區區伏慮敢來問安竝此仰稟答曰知道提調入侍已承候矣
정조 11년
以香室社稷宗廟永禧殿景慕宮受押單子傳于洪仁浩曰親押省牲省器
정조 11년
傳于南鶴聞曰右承旨與輪對官入侍
정조 11년
洪仁浩啓曰公事出納何等至重而今月初一日禮曹節目入啓後未下之意今日廳坐入稟矣司謁及別監持公事啓下置簿冊子來告院中以爲今月初一日巳時已下入錄於冊子別監及院吏之與受人姓名亦爲懸錄臣等方査究院吏之際原節目今始啓下以此推之則別監冊子中置簿如是矇然事極可駭後弊所關不可無懲礪之道當該司謁及別監竝令攸司科治何如傳曰萬萬駭然寧有如許事理當該司謁頭目別監當該別監先令兵曹捉致嚴問捧供以入尋常公事猶不敢若是況莫重誕辰陳賀單子乎掖隷本是無倫無識之徒焉敢犯此無據之罪乎各別嚴査草記事分付
정조 11년
洪仁浩啓曰今日廳坐時臣等以禮曹節目未下之意微稟矣今聞司謁別監輩中間稽滯不卽入稟莫重稟啓之事渠輩始則任自掩置末乃用計彌縫事未前有萬萬痛駭當該司謁及別監令攸司各別嚴査從重勘律何如傳曰未下公事之誤錄於已下秩猶屬無情之科莫重入稟之事中間遲滯此雖發覺後弊誠有難言之端渠輩所犯可謂罔赦不可尋常照律而止該番司謁遠地勿限年定配該別監絶島充軍待用刑令配所道伯捉來嚴刑還配事分付此雖一事事關嚴內外杜後弊不可不深加意處卿等知悉
정조 11년
事變假注書張錫胤書啓臣敬奉聖諭馳往傳諭于北部觀光坊昭格洞契議政府領議政金致仁所住處則以爲卽者史官臨宣聖敎有次對食後來會之命而賤疾一向沈篤無望蠢動纔控短箚仰請癏職之誅嚴譴之降惟是伏祝云矣敢啓傳曰知道
정조 11년
曺允大啓曰闕門攔入法禁至嚴而近日以來漸致解弛今日賓對時下隷之無章標攔入者至於二名事極駭然攔入者則方出付攸司照法科治而兵曹之初旣不能檢飭今又不得摘發殊涉未安不可無警當該入直堂郞竝從重推考何如傳曰允郞廳所當重勘而係是生疏今姑參酌此後嚴飭
정조 11년
有政吏批判書李文源進參判李秉模式暇參議李集斗禁推同副承旨南鶴聞進以鄭好仁爲刑曹判書安鼎大爲宗簿正金重燮爲工曹正郞再政以宋祥濂爲校理李洪載爲西學敎授
정조 11년
兵批判書鄭昌順病參判未差參議宋鍈入直進參知柳誼病左副承旨曺允大進護軍卞至健副司直李在簡鄭述祚黃昇源副司果柳文養
정조 11년
以校理沈興永修撰鄭東觀牌不進罷職傳旨傳于曺允大曰只推
정조 11년
以宣惠廳郞廳現告傳于趙衍德曰此輩公故則百計稱頉公事則如是稽滯極爲無狀竝汰去
정조 11년
以宣惠廳郞廳望單子傳于趙衍德曰前日飭敎固無論昨夜又有飭敎則抽對不出於黃白之間焉敢乃爾當該堂上從重推考此單子勿施
정조 11년
以忠淸監司狀啓堤川縣還穀單代捧守令令攸司稟處事傳于趙衍德曰單代捧旣不知昉自何年則以三十年爲限者未免硬定以今狀本現告觀之生存不過如干人石數又最少以此以彼以此勘律太涉斑駁此狀啓還下送依狀請寬限收殺後形止轉報廟堂事回諭
정조 11년
以忠淸監司狀啓軍丁逃老故情債永爲革罷改案所入自該邑從略取辦成節目施行事傳于洪仁浩曰諸道狀本中卿之意見極爲精詳殊可尙也然旣更令關問當於齊到後自廟堂稟處此狀啓姑爲置之事回諭
정조 11년
沈豐之以禮曹言啓曰今十二月十四日行宗廟社稷景慕宮臘享大祭犧牲本曹堂上與典牲提調明日當爲眼同看品而提調李命植以前任平安監司未及上來本曹堂上有難獨爲擧行本署提調令政院稟旨變通以爲及時看品之地何如傳曰許遞令該曹口傳差出
정조 11년
吏曹口傳政事以黃昇源爲典牲提調
정조 11년
傳于南鶴聞曰典牲提調黃昇源本職許遞前望單子入之待下批牌招察任
정조 11년
大司成前望單子入之洪秉纘落點
정조 11년
以大司成洪秉纘牌不進推考傳旨傳于曺允大曰更爲牌招
정조 11년
以大司成洪秉纘再牌不進推考傳旨傳于南鶴聞曰無端違牌事甚未安更爲牌招違牌勿爲呼望更鼓已深牌去來申飭
정조 11년
洪仁浩以兵曹言啓曰今十二月十三日大駕詣社稷宗廟景慕宮省牲省器時以何營軍兵隨駕何營軍兵留陣而禁軍及馬步軍幾番幾哨磨鍊乎敢稟傳曰訓局步軍八哨馬軍三哨禁軍三番隨駕留陣置之
정조 11년
曺允大以兵曹言啓曰傳曰萬萬駭然寧有如許事理當該司謁頭目別監當該別監先令兵曹捉致嚴問捧供以入尋常公事猶不敢若是況莫重誕辰陳賀單子乎掖隷本是無倫無識之徒焉敢犯此無據之罪乎各別嚴査草記事命下矣依傳敎當該司謁白景采頭目別監朴重大當該別監池大源竝捉致嚴問則司謁景采所供內以爲矣身以今月初一日入番司謁不能檢飭別監使莫重公事置簿冊子中誤以啓下懸錄矣身罪狀死無所惜云頭目別監重大所供內以爲矣身以今月初一日入番行首別監居下別監不善申飭使莫重公事誤以啓下樣懸錄於冊子中矣身罪狀萬死無惜云當該別監大源所供內以爲矣身以今月初一日公事廳別監當日許多公事啓下之際不能審愼莫重公事混爲懸錄於置簿冊子中矣身罪犯萬死無惜云矣敢啓傳曰知道迷劣所致所重則在司謁及行首待用刑令攸司決杖懲勵該別監移送該曹杖一百收贖後除名該廳事分付
정조 11년
洪仁浩以義禁府言啓曰保放罪人趙錫穆依同罪人例勘放事命下矣趙錫穆依同罪人例削職放送之意敢啓傳曰知道
정조 11년
左議政李在協箚曰伏以昨日賓對以便服赴公事聖敎諄勤而臣敢以未嘗目擊必無是事仰對矣廼者以臣之從弟前判書臣在簡赴召時犯科方有廟堂論罪之擧臣職忝董率之地同堂之間亦不能戒飭則尙何望其表正百僚而況臣所奏對語歸爽誤迹涉掩護惶懍之極無地自容玆敢短箚自訟伏乞亟降烕罰以爲告君不以實者之戒焉取進止答曰省箚具悉卿懇雖無於法之法作法是法爲法官不可冒犯古有民不畏法之語而法官之犯法未之聞也卿之不知固無怪何必如是爲引惟卿重厚畏愼予所歎服使卿從弟事事效卿則卿豈有今日之箚乎在卿毫無難安之端安心勿辭卽起視事仍傳曰此批答遣史官傳諭于左議政
정조 11년
右參贊李性源疏曰伏以臣蒙恩解節獲遂至願畢命窮山更無餘憾疾病留落三朔于玆咫尺都門尙稽反面瞻望宸極寤寐如結千萬不自意除書遠頒召命繼降雙擎九頓有隕如瀉誠不知垂死賤臣何以得此於聖明也使臣而苟有一半分可强之勢則當此大小顒祝之日顧何敢偃處鄕閭自甘逋慢而目下證情實係危惡精爽內耗形神外換或通夕不寐或終日忘饌坐臥酬酢之際輒致氣喘房闥戶庭之間每要人扶昏眩去來而如墮烟霧痞積陟降而不通勺飮人之見之者不惟爲臣危之臣亦自分其轉成癃痼永爲棄物涓埃酬報此生無望孤恩負德罪合萬隕至於前後所被哀榮之典慰諭之音惻怛鄭重曠越常格而區區感鏤之私有不敢猥有塵瀆惟有銜結入骨涕淚爲日而已飭敎之下未敢一向泯伏不計顚仆舁到城外略控短籲徑還郊次方命之罪實無所逃伏乞天地父母俯垂憐察將臣本兼諸任亟賜鐫削俾公務無曠而殘喘小延不勝幸甚答曰省疏具悉卿之情事想來悲切從宦可以寓心勿辭行公
정조 11년
丁未十二月十一日辰時上御誠正閣都承旨右承旨右副承旨與輪對官入侍時兼都承旨沈豐之右承旨尹行元右副承旨洪仁浩假注書李貞運記事官李相璜金祖淳東學訓導金龍見西學訓導李錫心單資判官趙鎭完禮曹佐郞朴興福兵曹正郞吳泰彦戶曹佐郞李尙岳內資奉事李晉秀尙瑞副直長李英胄都摠經歷趙義鎭以次進伏訖豐之曰永禧殿祝文亦當親押乎上曰永禧殿則無親押之例矣社稷宗廟景慕宮三處當親押矣再明出宮差早爲之然後似無窘速之患矣豐之曰王大妃殿氣候有差勝之節湯劑依前製入似好矣上曰詳問于徐命緯粟米飮更爲煎入可也上曰輪對官進前龍見進伏上命奏職掌所懷龍見曰職掌則訓敎儒生所懷則無之矣錫心進伏上命奏職掌所懷錫心曰職掌則訓敎儒生所懷則無之矣鎭完進伏上命奏職掌所懷鎭完曰職掌則米糆所懷則無之矣興福進伏上命奏職掌所懷興福曰職掌則典享祀而所懷則無之矣泰彦進伏上命奏職掌所懷泰彦曰職掌則政色所懷則無之矣尙岳進伏上命奏職掌所懷尙岳曰職掌則銀色所懷則無之矣英胄進伏上命奏職掌所懷英胄曰職掌則馬牌而所懷則無之矣義鎭進伏上命奏職掌所懷義鎭曰職掌則門鼓所懷則無之矣晉秀進伏上命奏職掌所懷晉秀曰職掌則油淸而所懷則無之矣上命輪對官先退上曰禮判入侍賤臣承命出與禮曹判書宋載經偕入進伏上曰卿之登筵今幾年矣甲辰以後今始見之乎載經曰然矣上曰其時事何爲而然乎此非特徒亂人心而已予以卿春坊舊僚潛龍故契故於卿事每每庇護而卿何不體此心做事如是耶載經曰臣性本木强不能與世屈伸之致矣上曰卿則以木强二字引作好題目擔在自己身上而若在堂下名官則或以乖激取名如卿老成何效此套於卿雖或爲取名之道而國脈豈不潛傷乎推此思之所係豈非大段乎自此勿如前然少回初心來頭銓衡時必善爲之無襲舊套好矣載經曰臣本非乖激保合大和共濟國事臣之本心也上曰信心直行則自歸於乖激古語曰識時務者爲賢卿雖七旬筋力尙强從今以後須思涉世之方也世皆畏卿而予則以爲卿本良善矣守禦使近頗尙熟卿何不效之乎載經曰守禦使有突兀處而臣則初不然矣上曰貶坐何當爲之載經曰今日爲之矣上曰然則卽爲出去可也載經承命退出上曰予以右承旨爲純實矣以今見之則殆與所料相反矣向問近來便服赴衙之有無則對以近無是弊云矣此不是不誠實處乎如李在簡者身居法官便服赴衙無難爲之已極駭然而向來享官時托病呈疏者尤極無嚴矣雖以大臣之尊猶不得便服赴衙則李在簡是何人安敢若是放恣乎此事不特大關國綱而已言于大臣處自今以後使備郞摘奸朝房若有現發者卽爲論罪而亦言于兵曹參議柳誼處使之摘奸以爲草記可也豐之曰當如聖敎矣仍命退承史以次退出
정조 11년
丁未十二月十一日午時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰吏曹本有祭官謄錄冊子乎仁浩曰久遠事則雖未詳知而近來似爲錄置矣上曰此後殘司官員若差五次則厚料衙門官員連差十次之意嚴飭吏曹可也上曰惠郞望斯速擬入事分付賤臣承命出傳上曰入直惠郞問名以來賤臣承命出回奏曰金履信云矣上曰以金文淳之父似必善養有何餘戀欲爲此任耶竝爲汰去一體擬入事分付命書傳敎曰貶坐當前刑曹判書有闕之代政官牌招開政命退承史以次退出
정조 11년
丁未十二月十一日申時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上命書傳敎曰凡今世家曲費恩造何限而豈若趙鎭宅乎往事尙何言生之又生若保如傷幺麽庠製胡大事也當刻內一邊出肅一邊稱病已前之屢朔虛縻固無論臨限跳踉依舊是乙未以前習氣此蓋爲而不售臆餒耳不爲無所畏所以至於屢抗命也其意極無嚴昨於草記非不欲嚴加處分而近慣見之無足深責特垂終始之澤昨筵果有多少敷示渠若有省覺泥首鑽地求死不得可也焉敢掦掦若無故聚諸生會試考券乎當初出令雖或謂之怯也今日渠之從兄以輪對官入侍筵敎又何如則聽若不聞因仍蹲坐亦極可駭指渠作人之域莫如嚴處學敎授趙鎭宅施以刋削之典俾廷紳知有罪莫逭須各畏愼又命書傳敎曰右參贊批下以私情廢公事義無所據進住城外何不出肅牌招申飭行公命退承史以次退出
정조 11년
丁未十二月十一日二更上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰學製出榜云耶仁浩曰然矣上曰大司成緣何違牌乎仁浩曰未知其故矣命書傳敎曰大司成聞有實病許遞前望單子入之待下批牌招察任命退承史以次退出
정조 11년
沈豐之啓曰明日大駕詣太廟入齋室後王大妃殿惠慶宮問安何承旨進去乎敢稟傳曰同副承旨進去
정조 11년
以時囚錄啓傳于洪仁浩曰梁埉李光益姑放
정조 11년
兼都承旨臣沈豐之左承旨臣趙衍德右承旨臣尹行元左副承旨臣曺允大右副承旨臣洪仁浩同副承旨臣南鶴聞啓曰伏以明日親臨省牲省器之命寔出於我殿下伸孝思重祀典之盛意臣等不勝欽仰之至而第伏聞近日社壇近處閭閻多輪行之疾至有移避之人云淸蹕臨過之地有此不淨之患此豈古聖王桃茢淸道之義哉臣等職忝近密不任憂慮之忱玆敢相率聯籲伏乞亟加三思特寢社壇親臨之命焉惶恐敢啓答曰知道大臣之有聞卽陳固可感卿等何往而如是煩瀆乎
정조 11년
兼都承旨臣沈豐之左承旨臣趙衍德右承旨臣尹行元左副承旨臣曺允大右副承旨臣洪仁浩同副承旨臣南鶴聞啓曰伏以臣等俄以愼重之意略陳憂慮之忱矣伏奉批旨未蒙允兪臣等相顧失圖益切悶迫社壇近處閭閻之不淨非但臣等之所聞今以兩大臣箚辭觀之益知其時氣之非比尋常輦路經過決非審愼之道臣等衷情轉迫敢此申籲伏乞更加三思亟寢社壇動駕之命以副群情焉惶恐敢啓無批
정조 11년
尹行元以吏曹言啓曰卽接掌樂院所報則明日動駕出還宮時殿庭當有協律郞節次而本院正李濟萬見差社稷壇上執禮合有變通之道云旣經誓戒肄儀亦已出齋則祭官有難變通掌樂正改差其代口傳差出何如傳曰允
정조 11년
吏曹口傳政事以許晪爲掌樂正
정조 11년
尹行元以吏曹言啓曰今此社稷臘享大祭壇上執禮李濟萬無職名令該曹口傳付軍職何如傳曰允
정조 11년
尹行元以吏曹言啓曰今此宗廟臘享大祭大祝以前校理魚用謙塡差而時無職名令該曹口傳付軍職何如傳曰允
정조 11년
兵曹口傳政事副司果魚用謙李濟萬
정조 11년
曺允大以御營廳言啓曰去夜初更量夜畫介近處大殿別監朴世蘊銅峴近處大殿別監金履升本廳巡邏將卒處犯夜被捉而係是掖屬不敢擅便何以爲之乎敢啓傳曰該廳保放
정조 11년
曺允大以御營廳言啓曰依判付犯夜被捉大殿別監朴世蘊金履升該廳保放之意敢啓傳曰知道
정조 11년
洪仁浩以刑曹言啓曰因承政院啓辭司謁遠地勿限年定配該別監絶島充軍待用刑配所道伯捉來嚴刑還配事命下矣依傳敎罪人安福大全羅道康津縣薪智島充軍定配所卽爲押送待用刑還配事分付道臣司謁崔昌祿係是出身令義禁府擧行何如傳曰允
정조 11년
洪仁浩以刑曹言啓曰因兵曹啓辭司謁及行首待用刑令攸司決杖懲礪該別監杖一百收贖事命下矣依傳敎司謁白景采行首別監朴重大待用刑決杖懲礪該別監池大源杖一百收贖放送之意敢啓傳曰知道
정조 11년
洪仁浩以義禁府言啓曰保放罪人梁埉李光益等姑放事命下矣梁埉李光益依下敎姑放之意敢啓傳曰知道
정조 11년
領議政金致仁箚曰伏以社壇省牲器有命矣壇外咫尺之地閭家大段不安所聞驚心臣適明知此時動駕大有乖於淸道之義愼重之道玆將短箚仰聞伏乞亟寢社壇動駕之命焉取進止答曰省箚具悉卿懇箚辭認出愼重之意已整備矣有難中止卿須諒之仍傳曰此批答遣史官傳諭于領議政
정조 11년
領敦寧洪樂性箚曰伏以動駕隔日寒威稍解伏不勝欣幸之至第聞社壇洞內近甚不淨而墻外咫尺之地尤極熾毒非比尋常隣比之人擧皆遠避云況在大聖人愼重之道決不宜駕過而躬臨也審矣臣職忝保護之列益切憂悶之忱玆敢仰籲伏乞聖明亟寢社壇親臨之命千萬顒祝取進止答曰省箚具悉卿懇不必煩請卿須諒之仍傳曰此批答遣史官傳諭于領敦寧
정조 11년
應敎朴廣源校理宋祥濂沈興永副校理洪義浩宋翼孝修撰李洪載副修撰朴基正李鼎德等箚曰伏以臘享膈日有親監省牲器之命實仰我殿下伸孝重祀之擧而卽伏聞社壇至近之地頗有輪疾人多移避其不淨可知此際淸蹕之將過其處殊欠桃茢淸道之義喉院之啓大臣之箚亶出愼重之意可見憂愛之忱而俱未蒙允許如是相持恐有乖於大聖人聞納之道矣臣等職忝通列竊不勝區區憂慮之至玆敢聚首聯籲冒控愚忱伏乞聖明亟加三思特寢社壇親臨之命焉取進止答曰省箚具悉豈如是煩瀆乎
정조 11년
丁未十二月十二日辰時上御重熙堂右副承旨入侍時右副承旨洪仁浩假注書趙台榮記事官李相璜金祖淳以次進伏訖上曰合製今爲設行耶仁浩曰設場云矣上曰李在簡今已退去耶仁浩曰留待闕外云矣命書傳敎曰矯氣質最難予於重臣亦云若使誠信早格豈有前後責敎他人遞推之事在重臣則欲加罷削他人曲恕之罪在重臣則自爾深看莫非自取誰咎誰尤雖以近日事言之勿論命令之大小法禁之輕重以標異爲高致此正殊塗同轍公服赴公有甚難事敢以掌法之官無難壞了此務勝乎此取便乎然大臣旣云無是必是現告之誤捧此一款姑置之幺麽郞官差出屢煩飭敎黽勉破戒名宦取捨猶不敢乃爾況財賦微官乎此雖小事太欠嚴畏凡今廷臣之曲保身家者癡濫滋長敢售於今日朝廷況此重臣之本自了了者無怪其不小心謂以待命經宿闕外云若此則再昨言病又何相戾昨日備局請罷草記雖以爲大臣之心勿令捧入而郞官差出事極爲駭然前判書李在簡罷職須令痛改前過期於孚感上曰李在簡聞有病故故退歸私第使之善爲調攝都承旨方帶典醫監提調自該監助給藥物事分付命退承史以次退出
정조 11년
丁未十二月十二日申時上御重熙堂坐直承旨入侍時左承旨趙衍德假注書趙台榮記事官尹行任金祖淳以次進伏訖上曰藥房請對啓辭緣何爲之耶衍德曰欲爲承候爲之云矣上曰予方善攝勿爲過慮卽爲退去事傳諭于都提調此啓辭還給以來賤臣承命出傳諭上命書傳敎曰何如是違召右參贊李性源推考更爲牌招察任命退承史以次退出
정조 11년
大殿王大妃殿惠慶宮內閣政院玉堂口傳問安答曰知道
정조 11년
大駕詣宗廟入齋室後內閣政院玉堂藥房口傳問安答曰知道
정조 11년
詣景慕宮入齋室後內閣政院玉堂口傳問安答曰知道
정조 11년
曺允大啓曰司僕內乘來言捲簾毛帳取稟傳曰捲三面毛帳爲之
정조 11년
尹行元啓曰領議政金致仁判府事徐命善李福源金熤左議政李在協有稟達事來詣請對矣傳曰親押時當召見矣
정조 11년
尹行元啓曰藥房都提調洪樂性提調沈豐之副提調尹行元有稟達事來詣請對矣傳曰親押時當召見矣
정조 11년
丁未十二月十三日卯時上詣宗廟景慕宮展拜入侍時兼都承旨沈豐之左承旨趙衍德右承旨尹行元左副承旨曺允大右副承旨洪仁浩同副承旨南鶴聞記事官金孝建假注書趙台榮記事官李相璜金祖淳一提學金鍾秀檢校直閣徐鼎修鄭東浚待敎尹行任以次隨駕上具翼善冠衮龍袍乘輿出協陽門詣仁政殿月臺降輿陞座親押仍行親傳香訖一提學金鍾秀進前奏曰臣聞社壇近處有不淨之患云必難躬臨使之攝行宜矣上曰所重在焉有難聽施矣鍾秀曰爲民祈年雖曰重事所重尤有在焉矣上曰鑾駕已啓卿勿更煩仍降自東階詣祗迎所鞠躬祗送訖上曰大臣入侍賤臣承命出與領議政金致仁判府事徐命善領敦寧洪樂性判府事李福源金熤左議政李在協偕入進伏致仁等曰曉候過冷此時動駕聖體若何上曰一樣矣致仁等曰今此動駕寔出聖上致敬之情禮而伏聞社壇近處閭閻不淨人多移避云淸蹕之臨過實有所萬萬未安昨日陳箚未蒙允許群情不勝悶迫矣嚴駕雖戒更加三思亟寢成命焉上曰予於今年以來凡於大享一未親行故親省牲器欲伸誠禮而不淨云云之處差間於駐駕之地云何可因此而遽撤旣戒之行乎所重旣如許今雖有卿等之齊懇實難曲從矣僉曰所重有在故已行親押親傳香之禮情禮亦已伸矣且以事理言之禮儀之節審愼之道互相輕重矣上曰雖曰如此嚴駕已備且聞所經之地殆同過去路過路亦何避也僉曰實非尋常過去之路臣等聞之極爲警心故今此冒死煩懇亟副群情焉上曰一洞之中適有一家之不淨亦何可謂熾盛乎僉曰雖未詳知人多移避蓋其毒癘殆所罕有云矣上曰不但所重在焉事面亦復如何矣僉曰如或有一分如何之端臣等何敢屢瀆而省牲器之擧比享事亦有輕重矣上曰比享事雖或有差等方臨啓駕事甚如何矣僉曰嚴駕已戒之後旋因群請而寢命則豈不有光於聽納之德乎上曰昨於領敦寧請對已言其無前例矣僉曰如此之時何拘前例有無乎熤曰臣則以爲不思愼重之道又咈群請之懇誠不敢知爲得中矣致仁曰今此動駕因知萬安回鑾而其在愼重之道似不當若是矣上曰如可從之何必靳許似聞其家在墻外稍間處云何可以此中止乎僉曰果非稍間而只隔一墻法駕經過萬萬悶迫亟加深思以從群請焉上曰所重在焉故爾僉曰傳香若未親行則雖或謂之如何而前或因隆寒暑雨有動駕停止之例今此仰請若涉如何何敢冒煩乎臣等誠意淺薄陳箚而未蒙允兪齊懇而未獲回天則臣等之罪當如何只當不得請則不敢退矣上曰此與享事有異卿等又若是懇摰特爲曲從矣致仁等起伏而對曰特循之敎不勝欽仰矣顧謂豐之曰書出傳敎也上曰今日社稷省牲省器勿爲親臨事駕前定奪上敎致仁曰卿早曉來待如是懇請觀卿顔面特許允從自此落後以爲善攝也仍命大臣先退乘輿出仁政門降輿乘輦出敦化門詣宗廟前降輦所降輦乘輿入廟大門降輿御齋室改具冕服就板位行四拜禮仍詣殿內奉審訖上曰本署提調戶禮堂入侍賤臣承命出與宗廟提調李坤禮曹判書宋載經戶曹參議姜趾煥偕入進前上奉審仁元王后癸酉加上尊號金寶丁卯加上尊號玉寶無頉詣省器所省器訖詣永寧殿就板位行四拜禮仍詣殿內奉審訖上曰本署提調戶禮堂入侍賤臣承命出與坤等偕入進前上奉審仁聖王后庚辰年尊號銀印無頉還御齋殿少頃詣省牲所省牲訖還御齋殿改具翼善冠衮龍袍乘輿出廟大門至乘輦所降輿陞輦詣景慕宮前降輦所降輦乘輿入宮大門降輿御齋室改具冕服就板位行再拜禮仍詣廟內奉審詣省器所省器訖還御齋室少頃詣省牲所省牲訖還御齋室改具翼善冠衮龍袍乘輿出宮大門命書傳敎曰右承旨馳詣永禧殿奉審摘奸以來行元承命退出上曰還宮門路以弘化門爲之出駕前下敎詣乘輦所降輿乘輦由板廛屛門至弘化門外命宣傳官出標信解嚴由建陽門入協陽門還內諸臣以次退出
정조 11년
丁未十二月十三日未時上御重熙堂左承旨入侍時左承旨趙衍德假注書趙台榮記事官尹行任金祖淳檢校直閣徐鼎修鄭東浚以次進伏訖上曰俄於宗廟奉審時日氣稍暖今始風峭矣衍德曰然矣命書傳敎曰左副承旨馳詣社稷奉審摘奸以來命退承史以次退出
정조 11년
兼都承旨沈豐之坐左承旨趙衍德奉命出去右承旨尹行元坐左副承旨曺允大坐右副承旨洪仁浩坐直同副承旨南鶴聞坐直注書金孝建病一員未差假注書李貞運藥院直趙台榮仕直事變假注書張錫胤仕
정조 11년
傳于尹行元曰左承旨馳詣宗廟景慕宮奉審摘奸以來
정조 11년
傳于洪仁浩曰春塘臺殿座侍衛兵曹入直堂郞及宣傳官外置之兵刑房承旨入侍餘皆置之禁衛大將徐有大記過卽爲待令
정조 11년
備邊司以李柱國爲禁衛大將
정조 11년
南鶴聞啓曰臣與左承旨趙衍德伴直矣纔已奉命出去伴直無人右副承旨洪仁浩所當牌招而拘於廳規不得請牌何以爲之敢稟傳曰牌招
정조 11년
南鶴聞以兵曹言啓曰五衛將沈載鎭金鍾義俱以身病猝重呈狀乞遞宿衛輪番之任不可久曠竝今姑改差何如傳曰允
정조 11년
南鶴聞以禁衛營言啓曰本營七牌巡邏牌將一番騎士沈鍜處依傳敎嚴問取招則供招中槪以爲昨夜五更量七牌前路逢着白衣步行之人乃是土亭居黃哥本來射場親舊從前但知其爲守禦哨官隨行而已未聞壯勇衛陞差之事逢着時寒暄之後卽以顔面放送又有軍服人同行者故執捉詰問其何故犯夜則初稱可以夜行故夜行末乃曰問之何爲云故執捉而去則黃哥以爲此人亦以吾顔面許放爲好云故答以竝與汝之同行人許放豈其易乎云而仍爲執捉而去初若知其爲壯勇衛奉命之行則雖從人初何敢爲執捉之計乎前後事實不過如斯通符搜考一款初無可論云故臣以犯夜人逢着之際毋論放送與執捉初不問其夜行曲折此是理外必無之事到今雖欲飾詐有不可得之意多般開諭反覆鉤問而一辭發明終不吐實平問之下萬無取服之道以奉命人隨率之被捉於一該營邏校事承命査實事面不輕而緣臣昏弱不善擧行至此臣亦惶恐待罪之意敢啓傳曰昨日奉命之壯勇衛卽卿之所薦黃仁爀稱名人也爲人亦必見知昨日出送蓋爲狀實祭後發行五更已到行色豈有不知之理至於探時帶卒之不先入送雖因時刻之將近仁爀曰不善擧行之罪纔令勘斷而無論如此如彼所謂牌將之曰以不知安知非伊時泥醉之故而否則必是杜撰之語觀於名字似有行列亦與無薦白徒有異尤焉敢飾辭此槪再昨日御廳巡邏因掖屬被捉牌將處至有木綿賞給之命渠亦必有倖心作此擧渠輩蟻蝨何足道然渠帥旣以此被罪則不可白放移送有司照律處置大抵此事一則該帥之罪二則該帥之罪捉來之後早卽警聽豈有是也情出無妄跡實無狀且其子出入近侍則小心尤倍他帥而擧行如是儱侗此非恃不恐而何此等之人用加倍之律然後可以懲他故耳至於査事無論奉命與否之知不知執捉一款渠旣輸款卿則勿待罪可也
정조 11년
南鶴聞以禁衛營言啓曰依傳敎本營巡邏牌將騎士沈鍜移送秋曹之意敢啓傳曰知道
정조 11년
洪仁浩以刑曹言啓曰因禁衛營啓辭本營巡邏牌將沈鍜移送有司照律處置事命下矣沈鍜係是出身移義禁府處之何如傳曰允